આજકાલ યંગસ્ટર્સને પોતાના માથાના વાળ જલદી સફેદ થવા લાગે છે, આનું કારણ પ્રદૂષણવાળું વાતાવરણ ઉપરાંત શારીરિક વિટામિન્સની ઊણપ. જો કે આ તો વાત થઈ કુદરતી, પરંતુ કેટલીક માનુની નસીબદાર છે કે જેના વાળને હજુ સુધી કોઈ ઊની આંચ નથી આવી છતાં આજના ફેશનેબલ દોર વચ્ચે વિવિધ રંગોથી પોતાના વાળને ચમકાવવા છે તો તેઓએ પોતાના વાળ રંગતા પહેલાં અને પછી આટલી કાળજી તો લેવી આવશ્યક છે. જેને પોતાના દ્વિમુખી વાળ (સ્પ્લીટ એન્ડ્સ)ની સમસ્યા હોય તો તેઓએ વાળને રંગતા પહેલાં પોતાના વાળ ટ્રીમ કરવા જરૂરી છે. જો આમ ન કરવામાં આવે તો દ્વિમુખી વાળમાં રંગ ભરાઈ જવાની શક્યતા રહે છે. વારંવાર કલર કરવાથી ક્ષતિગ્રસ્ત થયેલા વાળને સ્પા ટ્રીટમેન્ટ દ્વારા મસાજ અને સ્ટીમ આપવી. આમ કરવાથી વાળ ચમકીલા અને મજબૂત થાય છે. વાળને પર્મ અને સ્ટ્રેટ કરતી વખતે વધુ પડતા રસાયણોનો ઉપયોગ ટાળવો. જો પર્મ કે સ્ટ્રેટ કરાવ્યા હોય તો વાળને કલર કરતાં પહેલાં બ્લીચ કરાવવું નહીં. હેર એક્સ્પર્ટ આગળ જણાવે છે કે : જો વાળમાં કલર કરવો હોય તો વાળમાં મેંદી લગાડવી નહીં. વધુ પડતી મેંદી વાળમાં લગાવી હોય તો વાળમાં રુક્ષતા આવે છે. ઉપરાંત તેવા વાળ ઉપર કલર ચઢતો નથી. જો વાળ પર મેંદી લગાવી છે અને વાળ પર કલર કરવો છે, પહેલાં તો વાળમાંની મેંદીને સાવ દૂર કરો અથવા ૪થી ૫ મહિના પછી જ તે વાળ પર કલર કરો.